Microspot
Microspot isch als Gschäftsberych vom Schwizer Handelsunternämmè Coop Bedryber vom glychnammigè Onlineshop microspot.ch für Unterhaltigs- un Heimelegtronik. S Sortiment umfasst Artikel uss dè Berych Home Electronics, Computing, Foto, Wysswarè, Huushalt un Telekommunikation. Microspot.ch ghört zuè dè Coop-Gnossèschaft, tritt am Markt abber eigèschtändig uff. Microspot hèt  2014 mit ca. 100 Mitarbeiter èn Umsatz vo 146 Mio. Schwizer Frankè erwǜrtschaftet.
Näbbè m Onlineshop füürt Microspot 20  Pick-Up-Stationè, wo bschtellti Brodukt abgholt wörrè chönnè, sowiè drei Showrooms i dè Agglomeration Diètikè un dè Stadt Züri sowiè i dè Agglo vo Bärn, z Moosseedorf. I dè Showrooms wörred Reparadur- un Serviceabwicklig botè, usserdèm sin è baar Brodukt dört uusgschtellt.. Dè Bschtellvorgang cha bi Microspot uusschlièßlich online abgwicklèt wörrè, defür isch die Heiliferig gratis. Diè Bschtellpraxis isch au dè Grund, wõrum mò i dè Showrooms un dè Pick-Ups nüt bschtellè cha. Allerdings cha mò bim Bschtellè d Option Zahlung bei Abholung wäälè, denn cha i dè Showrooms bim Abhollè zallt wörrè. Diè Yschränkung bim Bschtellè lyt am Handelsprinzyp vom Online-Händler, mit dèm sich microspot.ch vo 2007 aa in Heimelegtronik-Markt ygfüürt hèt.

Gschichtè 
1980 isch d Microspot AG vom Bruno Gideon (1931–2015) als stationärè Vokaufshandel gründet worrè. 1996 isch es zu dè Übbernaam i d Coop-Döchter Simeco cho, zu dèrrè au d Interdiscount gehört. 1999 sin sämtlichi Microspot-Filialè i d Interdiscount-Chetti integryrt worrè. D Konsequenz dõdruus isch gsi, dass d Markè Microspot völlig vom Märkt voschwundè isch.

Im Mai 2007 isch d Markè Microspot als Onlineshop für Heimelegtronik widder uff èm Märkt uffdaucht. Im Auguscht 2011 isch èn èrschtè Showroom z Moosseedorf uffgmacht worrè. Èn witèrè Showroom isch z Diètikè ygrichtet worrè, usserdem 20 Abholschtationè in Coop-Filialè z Adliswil, Allaman, Basel (Pfauè un St. Jakob), Bärn, Bièl, Fribourg, Gèmpf, Gunzgè, Krièns, Lausanne, Lozärn, Oftringè, Oultè, St. Gallè, Volketschwil, Winti un Züri (Oerlikè, Sihlquai un St. Annahof). Sèlli Filialè ghörèd entwedder zum Coop-Pronto odder Coop-City Gschäftberych.

Im April isch im Züri HB èn witerè Showroom uffgmacht worrè. Sèllè isch mit ènèrè Flächi vo 30m² dütlich chlyner wiè diè anderè Showrooms, sèllèwäg sin au wènniger Gräät uusgschtellt, defür chönnèd Zubhörartikel für Handys un Drucker sowiè diversi Video- un Audiokabel dirèkt im Showroom im Shopville vo dè Laufkundschaft kauft wörrè. Diè minimi Laddèflächi lyt au dõdra, dass mò è witèri Pick-Up-Station am stärkschtè vo Bruèfspendler frequentyrtè Ort i dè Schwiz hèt wellè etablyrè.

Microspot ghört zu dè 2013 un 2014 zu dè zed umsatzschtärkschtè B2C-Onlineshops i dè Schwiz.

Uuszeichnungè 
Microschpot isch 2014 vo Konsumèntèschutzorganisationè zweimòl zum günschtigschtè Onlineshop für Elegtronikbrodukt uuszeichnèt worrè.

Einzelnõchwys 

Undernääme im Kanton Bärn
Äinzelhandel